als_Latn dik_Latn sag_Latn
Letër deputetëve. Kreu i Forumit Mysliman Shqiptar: Boll probleme ka Shqipëria, do të shkatërrohet familja!
Nëpërmjet një letre drejtuar Kuvendit të Shqipërisë, një përfaqësi e besimtarëve myslimanë kërkojnë nga deputetët të mos e votojnë paketën e ndryshimeve kushtetuese, nene të së cilës i hapin rrugë bashkëjetesës apo martesës së personave të së njëjtës gjini. “Ne i kërkojmë secilit deputet që të mos e pranojë këtë gjë sepse ky është një togfjalësh dhe një nen që nuk ka lidhje fare me reformën në drejtësi. Boll probleme ka familja shqiptare, i duhet tani edhe një orientim seksual që të martohen homoseksualët. Ndërkohë që deri më tani ligji nuk i ka penguar këta njerëz”, u shpreh Roland Hysa, kreu i Forumit Mysliman Shqiptar. Ai thekson se martesa e personave të së njëjtës gjini do të shkatërrojë familjen, bërthamën e shoqërisë, për këtë arsye duhet të ndalohet kategorikisht miratimi i tij. Sipas besimtarëve, Forumi Mysliman i Shqipërisë, i cili ka përgatitur përmbajtjen e letrës drejtuar Kuvendit, përfaqëson rreth 2000 besimtarë në të gjithë vendin. Në mbledhjen e Këshillit të Ministrave, të disa javëve më parë, qeveria shqiptare shprehu angazhimin për të ndryshuar Kodin e Familjes, duke i hapur rrugën bashkëjetesës mes homoseksualëve. Drafti i ri, që parashikon ndryshimin e nenit 163 të Kodit të Familjes, ka marrë miratimin e Ministrisë së Mirëqenies Sociale dhe i ka kaluar tashmë Ministrisë së Drejtësisë. Kodi i ri i Familjes pritet t’i paraqitet për miratim Kuvendit. Neni 163 i Kodit të Familjes e përcaktonte bashkëjetesën si një bashkim mes burrit dhe gruas, të cilët ndajnë së bashku një jetë me karakter stabiliteti dhe vazhdueshmërie. Ndërsa me ndryshimet e propozuara në draftin e ri, ky nen do të heqë përcaktimin “mes burrit dhe gruas”, duke i dhënë kështu fitoren e parë ligjore komunitetit LGBTI në Shqipëri. Më herët, e pranishme në Komisionin për të Drejtat e Njeriut në Kuvend, Merita Xhafaj, drejtoresha e Përgjithshme e Politikave Sociale në Ministrinë e Mirëqenies Sociale, deklaroi se drafti i hap rrugën bashkëjetesës mes njerëzve të të njëjtit seks, për herë të parë edhe në Shqipëri. Ky vendim vjen jo vetëm si pasojë e kërkesave të vazhdueshme nga anëtarët e komunitetit LGBTI, por edhe pas rekomandimeve disavjeçare që Këshilli i Europës u ka bërë shteteve anëtare që të rregullojnë kornizën ligjore, duke i njohur komunitetit LGBTI të drejta të njëjta me njerëzit heteroseksualë. Madje, në Shqipëri, Këshilli i Europës kontraktoi në vendin tonë dy eksperte, që të bënin ndryshimet e nevojshme ligjore.
als_Latn als_Latn